Urmareste Modifică dimensiunea fontului: Play

Oradea, 25 mar /Agerpres/ - Preşedintele Coaliţiei pentru Familie, Mihai Gheorghiu, a declarat sâmbătă, la Oradea, că este "o mare dezamăgire" neonorarea angajamentelor PSD, PNL şi ALDE în legătură cu proiectul privind revizuirea Constituţiei, dar speră că referendumul va avea loc în jurul datei de 15 mai. 



"Noi, Coaliţia pentru Familie, sperăm şi credem că angajamentele făcute de cele trei partide în noiembrie 2016 vor fi respectate, chiar dacă cu întârziere.  E o profundă dezamăgire a noastră că aceste angajamente au devenit la ora actuală caduce, în sensul că promisiunea pentru luna aprilie nu mai poate fi îndeplinită.  Credem că respectarea angajamentelor ţine de bun simţ, de normalitatea democraţiei şi a dialogului dintre oameni.  Protocoalele nu au fost denunţate, nu au fost anunţate nici întârzieri, noi am investit încredere şi propriul cuvânt, ne aşteptăm ca şi partenerii noştri să facă acelaşi lucru", a afirmat, pentru AGERPRES, Mihai Gheorghiu, cu ocazia adunării publice din Piaţa Unirii. 



El a spus că trei milioane de oameni nu pot fi ignoraţi. " Dar putem să înţelegem că probabil există presiuni, interese sau dezinteres, dar sperăm totuşi ca referendumul să fie convocat în jurul datei de 15 mai, pentru că datele stabilite nu mai pot fi respectate", a adăugat Gheorghiu. 



În jur de 6.500 de bihoreni, oficialităţi locale, parlamentari, episcopi, călugări şi maici, au participat sâmbătă după amiază, la adunarea publică din piaţa centrală a municipiului organizată de Coaliţia pentru Familie, susţinută de toate cultele creştine din România. 



Cu parcarte pro-viaţă şi împotriva avortului, oamenii au ţinut în mâini şi câte un balon alb pe care l-au eliberat, împreună, la finalul evenimentului. 



Scopul adunării a fost de a cere modificarea articolului 48 din Constituţie, în sensul definirii familiei ca fiind "căsătoria liber consimţită între un bărbat şi o femeie". 



Moderatorul evenimentului a fost Daniel Burtic, directorul Radio Vocea Evangheliei, coordonator al proiectului. 



Au luat cuvântul Paul Negruţ, rectorul Universităţii Emanuel, cei patru episcopi de Oradea: Sofronie Drincec - ortodox, Bocskei Laszlo - romano-catolic, Csuri Istvan - reformat şi Virgil Bercea - greco-catolic, precum şi liderii comunităţilor penticostală, baptistă şi adventistă. 



De asemenea, au vorbit senatorul Cornel Popa (PNL) şi cei doi vicepreşedinţi ai CJ Bihor, Ioan Mang (PSD) şi Traian Bodea (ALDE), precum şi prof.  univ.  Sorin Curilă, preşedintele Senatului Universităţii Oradea. 



Adunarea publică a fost urmată de Marşul pentru viaţă pe un traseu central din municipiu.  AGERPRES/(A - autor: Eugenia Paşca, editor: Claudia Stănescu)